钦定古今图书集成/明伦汇编/官常典/第783卷 > 杨于陵
## 钦定古今图书集成/明伦汇编/官常典/第783卷 > 杨于陵

按《唐书》本传：“于陵，字达夫，本汉太尉震之裔。父太清，
倦宦客河朔，死安禄山之乱。于陵始六岁间关至江
左。逮长，有奇志。十八擢进士，调句容主簿。节度使韩
滉刚严，少许可，独奇于陵。谓妻柳曰：‘吾求佳婿，无如
于陵贤’。因以妻之。辟鄂岳江西使府。滉居宰相，领财
赋，权震中外。于陵随府罢，避亲不肯调，退庐建昌，以”
文书自娱乐。滉卒，乃入为鄯部员外郎，以吏部判南
曹。选者恃与宰相亲，文书不如式于陵，駮其违，宰相
怒，以南曹郎出使吊宣武军。未几，迁右司郎中，换吏
部，出为绛州刺史。德宗雅闻其名，留拜中书舍人。时
京兆李实恃恩暴横，于陵与所善许孟容不离附，为
所谮短，徙秘书少监。帝崩，宣遗诏于太原，幽州节府，
献遗无所纳。拜华州刺史，迁浙东观察使。越人饥，请
出米三十万石折赡贫民，政声流闻。入为京兆尹。先
是，编民多窜北军籍中，倚以横闾里。于陵请《限丁制》，
减三丁者不得著籍，奸人无所影赖，京师豪右大震。
迁户部侍郎。元和初，牛僧孺等以贤良方正对策，于
陵被诏程其文居第一。宰相恶其言，出为岭南节度
使。辟韦词、李翱等在幕府，咨访得失，教民陶瓦易蒲
屋，以绝火患。监军许遂振者，悍戾贪肆，惮于陵，不敢
挠以私，则为飞语闻京师，宪宗不能无惑，有诏罢归。
遂振领留事，笞吏，剔抉其赃，吏呼曰：“杨公尚拒他方
赂遗，肯私官钱耶？”宰相裴垍亦为帝别白言之，乃授
吏部侍郎，而遂振终得罪。初，吏部程判，别诏官参考，
齐抗当国，罢之。至是尚书郑馀庆移疾，乃循旧制。于
陵建言：“佗官但第判能否，不知限员，有司计员为留
遣之格，事不相谋，莫如勿置。”于是有诏三考官止较
科目，选至常调，悉归吏部。又请修甲历，南曹置别簿，
相检实，吏不能为奸。始奏选者纳直给符告。居四年，
凡调三千员，时谓为适。以兵部兼御史大夫判度支。
王师讨淮西，于陵用所亲为供军使，主唐、邓。而高霞
寓腾牒度支，以饷道乏。及战败，诏责之，指以为言。帝
怒，贬于陵郴州刺史，徙原王傅，复以户部侍郎知吏
部选。李师道平，诏宣慰淄青，朝廷始议分其地。而刘
悟节度滑州，未出郓，于陵趣使上道。还奏，帝悦其能。
会浙西观察使李翛死，皇甫鏄素忌于陵，荐以代翛，
帝不之可。穆宗立，迁户部尚书，为东都留守。数上疏
乞身，不许。授太子少傅，封弘农郡公。俄以尚书左仆
射致仕，诏赐实俸，让不受。于陵器量方峻，进止有常
度，节操坚明，始终不失其正，时人尊仰之。太和四年
卒，年七十八，册赠司空，谥曰“贞孝。”四子：景复、绍复、师
复、嗣复。